„ Þetta hefur gengið mjög vel með einhverjum undantekningum þó , “ segir Ragnar Þór Ingólfsson , formaður VR . Um nýliðin mánaðamót rann út frestur sem gefinn var til útfærslu styttingar vinnuvikunnar sem samið var um í lífskjarasamningum í vor . Í tilfelli VR var samið um að vinnudagurinn styttist um níu mínútur á dag fyrir starfsmann í fullu starfi . Atvinnurekendur og starfsfólk áttu svo að finna útfærslu á hverjum vinnustað fyrir sig áður en styttingin tekur gildi um áramótin . Ragnar segir að í heild hafi gengið vel að finna útfærslur á styttingunni og víða hafi hún þegar tekið gildi . „ Það er margar mismunandi útfærslur á styttingunni sem við höfum séð og fullt af hugmyndum sem komið hafa upp sem okkur hafði ekki hugkvæmst . Það er jákvætt í alla staði . Þetta hefur tekist vonum framar , “ segir hann í umfjöllun um mál þetta í Morgunblaðinu í dag . Algengasta útfærslan virðist vera sú að fyrirtæki stytta afgreiðslutíma sinn á föstudögum .